Document ID: 32009D0585

KOMMISSIONENS BESLUTNING
af 31. juli 2009
om ændring af beslutning 2008/965/EF om EF-tilskud for 2009 til visse EF-referencelaboratorier, som beskæftiger sig med dyresundhed og levende dyr
(meddelt under nummer K(2009) 5947)
(Kun den engelske udgave er autentisk)
(2009/585/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets beslutning 2009/470/EF af 25. maj 2009 om visse udgifter på veterinærområdet (1), særlig artikel 31, stk. 2,
under henvisning til Europa-Parlamentets og Rådets forordning (EF) nr. 882/2004 af 29. april 2004 om offentlig kontrol med henblik på verifikation af, at foderstof- og fødevarelovgivningen samt dyresundheds- og dyrevelfærdsbestemmelserne overholdes (2), særlig artikel 32, stk. 7, og
ud fra følgende betragtninger:
(1)
I henhold til artikel 31, stk. 1, i beslutning 2009/470/EF kan der ydes fællesskabsstøtte til EF-referencelaboratorier, som beskæftiger sig med dyresundhed og levende dyr.
(2)
Ved Kommissionens beslutning 2008/965/EF (3) blev der ydet EF-tilskud på 100 % af de støtteberettigede udgifter, dog højst 400 000 EUR, jf. Kommissionens forordning (EF) nr. 1754/2006 af 28. november 2006 om bestemmelser om EF-tilskud til EF-referencelaboratorier for foderstoffer, fødevarer og dyresundhedsområdet (4), der afholdes af EF-referencelaboratoriet for aviær influenza, Veterinary Laboratories Agency (VLA), New Haw, Weybridge, Det Forenede Kongerige, til det arbejdsprogram, der skal gennemføres i perioden 1. januar til 31. december 2009.
(3)
Ifølge det godkendte arbejdsprogram for EF-referencelaboratoriet for aviær influenza er det i lyset af influenzaforekomsten hos fugle og andre dyr nødvendigt at overvåge de potentielle zoonotiske konsekvenser af risikoen ved disse influenzavira.
(4)
Det nye influenza A (H1N1)-virus, der for nylig er kommet meldinger om hos mennesker i Mexico og USA og senere andre steder i verden, indeholder genetisk materiale fra svineinfluenza-, aviær influenza- og human influenza-virus, men det er tilsyneladende forskelligt fra andre H1N1-vira konstateret hos svin. Fundet af det nye influenza A (H1N1)-virus i en svinebesætning i Canada er det første anmeldte mulige tilfælde af overførsel fra mennesker til dyr af denne bestemte nye virussubtype. Betydningen af sådanne fund skal dog granskes til bunds og vurderes af videnskaben, når der foreligger tilstrækkelige videnskabelige data.
(5)
Den nærmere undersøgelse af det eksisterende nye influenza A (H1N1)-virus' infektionsdynamik, patogenese, modtagelighed hos værter og overførbarhed hos forskellige dyrearter, navnlig svin, er afgørende for, at man kan tilvejebringe den videnskabelige dokumentation, der er nødvendig for en dyresundhedsmæssig risikovurdering. Et vigtigt resultat af undersøgelsen vil være udviklingen af et reagens- og materialekit til laboratoriediagnosticering.
(6)
Sådanne undersøgelser bør indgå i det årlige arbejdsprogram 2009 for EF-referencelaboratoriet for aviær influenza, der allerede har udviklet modeller til undersøgelser af infektionsparametre, og som har gennemført nogle test med influenzavira fra en lang række kilder. Ved supplerende undersøgelser vil man anvende svin, og ved en kombination af multifaktormålinger er målet at fremlægge dokumentation for modtagelighed og potentielle konsekvenser af infektion af svin med det nye influenza A (H1N1)-virus. Alle eksperimenter (både med dyr og i laboratorier) bliver gennemført under nøje overholdelse af de krav til biosikkerhed og biologisk indeslutning, der i forvejen anvendes på EF-referencelaboratoriet for aviær influenza.
(7)
I henhold til forordning (EF) nr. 1754/2006 udbetales der EF-tilskud, hvis de godkendte arbejdsprogrammer gennemføres effektivt, og støttemodtagerne forelægger al den nødvendige dokumentation inden for en fastsat frist.
(8)
Kommissionen har foretaget en vurdering af det ændrede supplerende arbejdsprogram og dertil hørende ændrede budget, som EF-referencelaboratoriet for aviær influenza har forelagt.
(9)
Der bør derfor ydes et supplerende EF-tilskud til EF-referencelaboratoriet for aviær influenza til at gennemføre de supplerende undersøgelser vedrørende det nye influenza A (H1N1)-virus.
(10)
I henhold til artikel 3, stk. 2, litra a), i Rådets forordning (EF) nr. 1290/2005 af 21. juni 2005 om finansiering af den fælles landbrugspolitik (5) skal programmer for udryddelse og bekæmpelse af dyresygdomme (veterinærforanstaltninger) finansieres via Den Europæiske Garantifond for Landbruget (EGFL). Ifølge nævnte forordnings artikel 13, stk. 2, finansierer fonden desuden i behørigt begrundede undtagelsestilfælde udgifter til administration og personale, der afholdes af medlemsstaterne og af modtagerne af støtte fra EGFL i forbindelse med foranstaltninger og programmer, der er omfattet af beslutning 90/424/EØF (6) om visse udgifter på veterinærområdet. Finanskontrollen af foranstaltningerne foretages i henhold til artikel 9, 36 og 37 i forordning (EF) nr. 1290/2005.
(11)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
I artikel 13, stk. 2, i beslutning 2008/965/EF ændres »400 000 EUR« til »530 000 EUR«.
Artikel 2
Denne beslutning er rettet til Veterinary Laboratories Agency (VLA) Weybridge, New Haw, Addlestone, Surrey KT15 3NB, Det Forenede Kongerige; Ian Brown, tlf. (44) 1932 35 73 39.
Udfærdiget i Bruxelles, den 31. juli 2009.

Labels: 7
19
5
6